Eelpool skitseeritud üldised printsiibid olid nii avarad, et nad võimaldasid populismi lipu alla koonduda kõige mitmekesisemail tem­peramentidel. 1932. a. populistide salongi deklaratsioonile on alla kir­jutanud teiste seas näit. Georges Duhamel, Jules Romains, Charles Vildrac, Rosny vanem, Pierre Mille, Léon Frapié. Ja Raoul Stéphan loeb õigusega populismi tugede hulka ka Victor Margueritte'i, Romain Rolland'i,  Louis Aragoni, Luc Durtaini, Andre Chamsoni, Louis Guilloux'd. Elavate seast lahkunud kirjanikest kuuluksid sellesse ringi kahtlemata Henri Barbusse ja juba nimetatud Eugène Dabit. Nende nimede loendusest üksi jätkub, et tõestada, kui suur kaal on olnud ka sisuliselt sel liikumisel tänapäeva kirjanduses.